用康慶之韻約同陸仁重游問政山
作者：方回
朝代：宋

paragraphs: 落葉卷秋原，斜日照荒草。
我所思兮山中人，餐松辟穀修仙道。
將旄相印本無心，一蓑尚喜收身早。
袖有長生度世方，玉杵玄霜倩誰搗。
白雲三耳真人家，磵霜不死菖蒲華。
笑挹諸公葛陂杖，同駕老龍穿碧霞。
顛歌狂舞酒酣時，一洗萬古興亡悲。
九萬里風排闔歸，茫茫六合黄塵飛。